b'\n_START_ARTICLE_\nHelmut Maandi\n_START_PARAGRAPH_\nHelmut Maandi (5. juuni 1906 Rapla vald, Sikeldi \xe2\x80\x93 27. oktoober 1990 Stockholm) oli Maat\xc3\xb6\xc3\xb6liste ja V\xc3\xa4ikemaapidajate Koja esimees ja septembris 1944 loodud Vabariigi Valitsuse juures riigisekret\xc3\xa4r._NEWLINE_Helmut Maandi s\xc3\xbcndis Harjumaal (praegusel Raplamaal), kus vanemad Mart ja Mari (s\xc3\xbcndinud Vultmann) Maandi olid veskirentnikud, hiljem talupidajad. Ta \xc3\xb5ppis Raplas K\xc3\xbcllmannide eraalgkoolis, 1917\xe2\x80\x931925 Westholmi g\xc3\xbcmnaasiumis Tallinnas ning 1925\xe2\x80\x931932 \xc3\xb5igusteadust Tartu \xc3\x9clikoolis. Ta oli E\xc3\x9cS P\xc3\xb5hjala liige, t\xc3\xb6\xc3\xb6tas Tallinnas algul vandeadvokaadi Arnold Susi abina ja 1938\xe2\x80\x931944 vandeadvokaadina. Ta tegutses Eesti \xc3\x9chistegelise Liidu sekret\xc3\xa4rina ja ETK juriskonsuldina. 1933\xe2\x80\x931937 oli ta V Riigikogu liige \xc3\x9chinenud p\xc3\xb5llumeeste ja asunike r\xc3\xbchmas._NEWLINE_Aastail 1936\xe2\x80\x931940 oli Helmut Maandi Maat\xc3\xb6\xc3\xb6liste ja V\xc3\xa4ikemaapidajate Koja esimees, alates 8. jaanuarist 1937 oli ta koja poolt valitud Riigi Majandusn\xc3\xb5ukogu liige. 21. veebruaril 1940 valiti tema asemele Juhan Post. Helmut Maandil oli talu Rapla vallas, kus ta on olnud ka vallavolikogu liige. M\xc3\xa4rtsis 1938 arvati ta vallavolikogust v\xc3\xa4lja vallavanema k. t. Oskar Leinsalu poolt p\xc3\xb5hjendusel, et Helmut Maandi tegutses Tallinnas advokaadina, kuid Riigikohus t\xc3\xbchistas vallavanema otsuse 25. oktoobril 1938. _NEWLINE_1938. aastal kandideeris ta I Riigivolikogu valimistel 15. valimisringkonnas._NEWLINE_Helmut Maandi oli 1944. aasta algul asutatud p\xc3\xb5randaaluse Eesti Vabariigi Rahvuskomitee liige ning J\xc3\xbcri Uluots nimetas ta Otto Tiefi valitsuse riigisekret\xc3\xa4riks. Tegevuse p\xc3\xa4rast Rahvuskomitees otsisid Helmut Maandit Saksa okupatsiooniv\xc3\xb5imud \xc3\xbcle riigi taga alates aprillist 1944. P\xc3\xa4rast Tiefi valitsuse viimast koosolekut 22. septembril Puise ranna P\xc3\xb5gari k\xc3\xbclas \xc3\xb5nnestus Maandil p\xc3\xb5geneda Rootsi._NEWLINE_Helmut Maandi oli Riigisekret\xc3\xa4r 18. septembrist 1944 kuni 15. jaanuarini 1945, kuni August Rei asendas ta temale teatamata Artur M\xc3\xa4giga. 18. detsembril 1949 nimetas August Rei ta ametisse tagasi. Kuna Helmut Maandi keeldus osalemast Vabariigi Valitsuse eksiilis ametisseastumisel, vabastas August Rei ta 11. jaanuaril 1953 uuesti ametist. Sel puhul \xc3\xbctles Helmut Maandi: "Demokraatliku ilmavaate pooldajana ei saa ma kaasvastutust kanda A. Rei kavatsetava Stokholmi diktatuurivalitsuse ametisse seadmise puhul.". Kuna Helmut Maandi ei pidanud vabastamist seaduslikuks, tegutses ta hiljem riigisekret\xc3\xa4rina Alfred Maureri \xc3\xbcmber koondunud ringkonnas._NEWLINE_Rootsis asus Helmut Maandi p\xc3\xa4rast p\xc3\xb5genikelaagris viibimist 1945 Stockholmi, kus t\xc3\xb6\xc3\xb6tas revidendina Riigimaade Ametis (rootsi keeles Dom\xc3\xa4nverket). _NEWLINE_Helmut Maandi oli Stockholmis tegutsenud Eesti Rahvusn\xc3\xb5ukogu peasekret\xc3\xa4r 1947\xe2\x80\x931951, Eesti Laenu-Hoiu \xc3\x9chisuse juhatuse liige ja oli valitud Eesti Rahvusfondi esinduskogusse. _NEWLINE_Helmut Maandi abiellus 1934. aastal Carina Maria Paaliga. Peres s\xc3\xbcndis kolm last, Jaak (1936), Anne-Katrin (1939) ja Mart (1950)._NEWLINE_Oma m\xc3\xa4lestused tegevusest Rahvuskomitees ja Tiefi valitsuses on ta avaldanud ajakirjas Looming 1988 nr 10'